recursal/SuperWikiNEXT-32B huggingface dataset:
**מאתיס ריאן שרקי** (בצרפתית: **Mathis Rayan Cherki**; בערבית: **ماتيس ريان شرقي**; נולד ב-17 באוגוסט 2003 בליון שבצרפת) הוא כדורגלן צרפתי המשחק בעמדת הקשר ההתקפי בקבוצת אולימפיק ליון מליגת העל הצרפתית.

קריירת מועדונים
---------------

שרקי גדל במחלקת הנוער של אולימפיק ליון מליגת העל הצרפתית. הוא ערך 11 הופעות באולימפיק ליון ב', קבוצת המילואים של המועדון, בהן הבקיע חמישה שערים.

ב-19 באוקטובר 2019 ערך שרקי את הופעת הבכורה שלו בקבוצה הראשונה של המועדון, בתיקו 0-0 נגד דיז'ון במסגרת המחזור העשירי בעונת 2019/2020 בליגה. בסך הכל ערך שרקי בעונה זו שש הופעות ליגה. ב-27 בנובמבר 2019 ערך שרקי את הופעת הבכורה שלו בליגת האלופות, בהפסד 2-0 לזניט סנקט פטרבורג במסגרת שלב הבתים לעונת 2019/2020. בעונת 2020/2021 ערך שרקי 27 הופעות ליגה, בהן הבקיע שער אחד.

קישורים חיצוניים
----------------

ויקישיתוף מדיה וקבצים בנושא **ריאן שרקי** בוויקישיתוף
* ריאן שרקי, ברשת החברתית טוויטר
* ריאן שרקי, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN
פירוש נוסף ערך זה עוסק בדורסים אפריקנים מהסוג Melierax. אם התכוונתם לדורס מהסוג נץ (Accipiter) הקרוי גם "נץ אפור", ראו *Accipiter novaehollandiae* (אנ').

**נץ אפור** (שם מדעי: *Melierax*; באנגלית הם מכונים "chanting goshawk" – נצים מזמרים) הוא סוג של עופות טרף ממשפחת הנציים בעלי 3 מינים קיימים. כולם חיים באפריקה והם בעלי נוצות אפורות על ראשם ורוב גופם. המקור צהוב ומעוקל והעיניים השחורות בעלות "גבות" שחורות. הסוג התגלה בשנת 1840 על ידי החוקר ג'ורג' רוברט גריי (1808–1872).

מינים אלה חיים באפריקה שמדרום לסהרה וחלק קטן גם בערב הסעודית, תימן ומרוקו. הם חיים באזורים מדבריים או ערבות חמות.

מיון
----

* נץ אפור כהה (*Melierax metabates*)
* נץ אפור דרומי (*Melierax canorus)*
* נץ אפור מזרחי (*Melierax poliopterus*)

בעבר נכלל בקבוצה גם המין נץ גבאר אך עתה הוא שייך לסוג היחידי *Micronisus*.

ראו גם
------

* נץ גבאר
* נץ
* נץ ארך-זנב

קישורים חיצוניים
----------------

ויקישיתוף מדיה וקבצים בנושא **נץ אפור** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
* GBIF
 |
**Viasat 3 הונגריה** הוא ערוץ טלוויזיה הונגרי המיועד לנשים. הערוץ החל לשדר ב-14 באוקטובר 2000 את התוכניות שלו בבודפשט וסביבתה ועד מהרה הוא על הסכם עם חברות הכבלים להפצת שידורי הערוץ בהונגריה. הערוץ ניסה לרכוש את המקום הראשון ברשימת ערוצי הטלוויזיה ההונגריים, עם תוספת של כל מיני תוכניות, אך ללא הצלחה. הערוץ דומה לערוצים כלליים אחרים למעט שידור תוכניות אקטואליה ופוליטיקה.

היסטוריה
--------

בשנת 2006 היה הערוץ המשדר ההונגרי הבלעדי של ליגת האלופות.

מ-1 במאי 2009 משדר הערוץ מלונדון, לאחר 9 שנים בהן שידר מבודפשט. כתוצאה מכך הערוץ אינו מחויב בכללי התקשורת בהונגריה, כך שהוא לא צריך להציג גילאים מתאימים לצפייה על המסך, כחלק מהשינוי.

ב-11 בפברואר 2015 רכשה Sony Pictures Television את ערוצי הטלוויזיה Viasat 3 ו-Viasat 6 מידי Modern Times Group. בינואר 2016 חודשו שני הערוצים, כך שהם כעת מאוחדים עם ערוצי AXN.

תוכניות לשנות את שם הערוץ ל-TV3
-------------------------------

Viasat תכננה לשנות את שם הערוץ עם הזמן ל-TV3, אך כיוון שהזכויות על השם TV3 שייכות לחברה המחזיקה ב-TV2, המשא ומתן עמם לא צלח, וזהו הערוץ היחיד בעולם המשודר תחת השם Viasat 3.

מתחרים
------

ערוץ Viasat 3 הוא יריב לשני הערוצים הגדולים TV2 ו-RTL Club, כמו גם M1 לשעבר. התחרות מתחדשת כאשר מפעם לפעם הערוץ מוציא סדרת טלוויזיה מקורית חדשה, המניבה רייטינג גבוה לערוץ. עם זאת, כאשר הערוץ משדר סרטים, הוא נוחל לעיתים קרובות תבוסה

### אחוז רייטינג ממוצע לערוץ

בשנת 2014 עמד אחוז הצפייה הממוצע בערוץ על 2.65%.

תוכניות
-------

* מייק ומולי
* שני גברים וחצי
* משפחת סימפסון
* חם בקליבלנד
* פרברי הגיהנום
* חברים
* הודות לג'ים
* מלך השכונה
* ויל וגרייס
* הרשימה השחורה
* מספ7ים
* CSI
* קאסל
* האוס
* שרלוק
* האחות ג'קי
* ריזולי ואיסלס
* סיפורי שאנה
* הפלאש
* בנות גילמור
* NCIS: לוס אנג'לס

קישורים חיצוניים
----------------

* אתר האינטרנט הרשמי של Viasat 3
* Viasat 3, ברשת החברתית פייסבוק

* Viasat 3, ברשת החברתית אינסטגרם

הערות שוליים
------------

1. ↑  Origo. "Eltűnik a sárga karika a Viasat3-ról". *origo.hu* (בהונגרית). נבדק ב-2017-11-28.
2. ↑  49 הערוצים הנצפים ביותר ב-2014, באתר SorozatWiki, ‏22-02-2015 (בהונגרית)
**קוג'יקי** (ביפנית: 古事記 – תיעוד עניינים עתיקים) הוא הכרוניקה העתיקה ביותר בנמצא של ההיסטוריה של יפן, והיא מתוארכת לראשית המאה ה-8. כרוניקה זו נכתבה על ידי או נו יסומארו, לבקשת הקיסרית גנמיי. זוהי אסופת מיתוסים העוסקים ביצירת איי יפן ובקאמי. מיתוסים אלה, בלוויית אלה המופיעים בניהון שוקי, מהווים את הבסיס שממנו צמחה דת השינטו.

מבנה
----

קוג'יקי מכיל מספר שירים הכתובים בכתב סיני, אך הסימניות משמשות סימנים פונטיים, ואין להן משמעות מסוימת, מכיוון שהטקסט נכתב ביפנית של היאמטו, בין סוף המאה ה-7 לראשית המאה ה-8. הוא נחלק לשלושה חלקים: קמיצומאקי (גלגול עליון), נאקאצומאקי (גלגול אמצעי) ושימוצומאקי (גלגול תחתון). הקמיצומאקי מכיל את ההקדמה ומתמקד בלידת האלים ובפועלם. הנאקאצומאקי פותח בסיפורו של הקיסר ג'ימו, הקיסר הראשון, וסיפור כיבוש יפן, ומסתיים בקיסר ה-15 אוג'ין. רבים מהסיפורים המופיעים בו הם מיתולוגיים, ואינם מקור היסטורי מהימן. מסיבות שאינן ידועות, מופיעים פרטיהם של הקיסרים השני עד התשיעי, אך ייתכן שקיסרים אלה נוספו לחיבור על מנת למלא את החלל בין המלכים האמיתיים לג'ימו. השימוצומאקי סוקר את התקופה מהקיסר ה-16 ועד הקיסר ה-33, ובניגוד לחלקים הקודמים אינו מכיל אזכורים רבים לאלים.

כתבי יד
-------

לקוג'יקי שני כתבי יד: איסֶה ואוּראבֶּה. האחרון מכיל שלושים ושישה טקסטים, כולם העתקים משנת 1522 שכתב אוראבה קננאגה. כתב היד איסה מתחלק בעצמו לשניים: שינְפּוּקוּג'י-בּוֹן (真福寺本) שנכתב ב-1372, והוא הטקסט העתיק ביותר בנמצא, ודוֹקה-בון (道果本). הדוקה-בון נחלק בתורו לשלושה:

* טקסט הדוקה-בון מ-1381; ממנו נותר רק החצי הראשון של הכרך הראשון.
* טקסט הדושו-בון (道祥本) מ-1424; ממנו נותר רק הכרך הראשון, אך הוא מכיל פגמים רבים.
* טקסט השוּניוּ-בון (春瑜本) מ-1426; מכיל כרך אחד בלבד.

ראו גם
------

* ניהון שוקי - דברי ימי יפן

לקריאה נוספת
------------

* Kasulis, Thoms P. **Shinto: The Way Home**. University of Hawaii Press, 2004. מסת"ב 9780824828509.
* Philippi, Donald L. **Kojiki**. University of Tokyo Press, 1977. מסת"ב 9780860083207

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **קוג'יקי** |
| ויקישיתוף תמונות ומדיה בוויקישיתוף: **קוג'יקי** |

* קוג'יקי, באתר אנציקלופדיה בריטניקה (באנגלית)
* קוג'יקי, באתר אנציקלופדיית ההיסטוריה העולמית (באנגלית)

הערות שוליים
------------

1. ↑  Kasulis, עמ' 72.

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007510926505171
* BnF: cb12172914q (data)
* GND: 4249612-3
* LCCN: n81056609
* NDL: 00633537
* SUDOC: 030279070
* VIAF: 176605434
* WorldCat (עם VIAF): 176605434

 |
**תמנון הווריד** (או: **תמנון הקוקוס**; שם מדעי: *Amphioctopus marginatus*) הוא מין של תמנון ממשפחת התמנוניים המצוי בימים טרופיים רדודים במזרח האוקיינוס השקט, בעיקר סביב החופים של אינדונזיה ושל אוסטרליה. תמנון זה ידוע בעיקר במנהגו להסתתר בתוך קליפות של פרי הקוקוס.

מאפיינים
--------

אורכו 8 סנטימטרים בממוצע ואורך הזרועות שלו הוא 15 סנטימטרים. תמנון הווריד יודע להחליף צבעים במהירות, אך בדרך כלל צבעו אפור בהיר, כצבע קרקעית הים. על גופו ישנם סיעופים דמויי-ורידים, ומכאן שמו. התמנון מסתתר באזורים רדודים ומחפש קונכיות כדי להסתתר בתוכן מטורפים, בהן הוא יוצר לעצמו בית. שמו השני, תמנון הקוקוס, קיבל את שמו מכיוון שנצפה משתמש גם בקליפות קוקוס כדי לבנות לעצמו מחסה.

התמנון מסתתר בקליפה או בקונכייה ומחפש טרף קטן כמו סרטנים וחסילונים, אותם הוא תופס עם 8 זרועותיו המלופפות. התמנון מציג התנהגות יוצאת דופן נוספת - הליכה על שתיים מרגליו על אדמת הים.

קישורים חיצוניים
----------------

ויקישיתוף מדיה וקבצים בנושא **תמנון הווריד** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* NCBI
* GBIF
 |

הערות שוליים
------------

1. ↑  תמנון הווריד באתר הרשימה האדומה של IUCN
**בנזאלדהיד** הוא תרכובת אורגנית המורכבת מטבעת בנזן עם מתמיר אלדהידי. זהו האלדהיד הארומטי הפשוט ביותר ואחד השימושיים ביותר בתעשייה. החומר הוא נוזל שקוף בעל ניחוח שקדים. בנזאלדהיד הוא המרכיב הראשי במיצוי של שקדים מרים וניתן להפיקו ממקורות טבעיים אחרים, בנזאלדהיד סינתטי משמש כחומר טעם בתחליפי תמצית שקדים לאפיה.

בנזאלדהיד הופק לראשונה באמצעות מיצוי משקדים מרים בשנת 1803, וסונטז על ידי פרידריך ולר ויוסטוס פון ליביג בשנת 1832.

### ייצור

ניתן לייצר בנזאלדהיד בכמה דרכים. השיטה הנפוצה היא כלורינציה וחמצון של טולואן נוזלי. שיטות נוספות הן חמצון חלקי של בנזיל אלכוהול, הידרוליזה של בנזאל כלוריד ( **Benzal chloride** C6H5CHCl2 ) או תגובת בנזן עם פחמן חד-חמצני. ניתן לסנטז בנזאלדהיד מסינאמאלדהיד המופק משמן קינמון על ידי חימומו בתמיסה מיימית / כוהלית בטמפרטורה שבין 90C ל-150C עם בסיס (כדוגמת סודה לשתייה) למשך 5–80 שעות.

### מקורות טבעיים

בנזאלדהיד נמצא באופן טבעי בגלעיני שקדים, אפרסקים ותפוחים שם הוא נוצר מפירוק אנזימטי של אמיגדלין (Amygdalin) לגלוקוז, ציאניד ובנזאלדהיד.

תגובת הפרוק של אמיגדלין לבנזאלדהיד

### תגובות

בחמצון בנזאלדהיד הופך לחומצה בנזואית, ניתן לקבל בנזיל אלכוהול מבנזאלדהיד בהידרוגנציה. תגובה עם נתרן אצטט ואנהידריד אצטי נותנת חומצה צינמית. בנוכחות בסיס מרוכז בנזאלדהיד עובר דיספרופורציונציה (תגובת Cannizzaro) : מולקולה אחת מחומצנת לחומצה בנזואית ואחת מחוזרת לבנזיל אלכוהול

תגובת קניצרו של בנזאלדהיד.
כאשר מוחלף הבסיס באלקוקסיד (תגובת מתקבל אסטר במקום מולקולות חומצה וכוהל

תגובת Tishchenko - חמצון-חיזור (דיספרופורציונציה) של בנזאלדהיד בנוכחות אלקוקסיד לקבלת אסטר.

### שימושים

כתוסף מזון בנזאלדהיד מקנה ארומת שקדים למוצרים שונים, הוא משמש גם בתכשירים קוסמטיים.

בתעשייה בנזאלדהיד הוא חומר גלם לחומרים אורגנים שונים המשמשים למגוון יישומים כתרופות ותוספי פולימרים. צבע האנילין מלאכיט ירוק מופק מבנזאלדהיד ודי-מתיל אנילין. מפיקים מבנזאלדהיד גם נגזרות של סינאמאלדהיד וסטירן.

קישורים חיצוניים
----------------

ויקישיתוף מדיה וקבצים בנושא **בנזאלדהיד** בוויקישיתוף
* בנזאלדהיד, באתר אנציקלופדיה בריטניקה (באנגלית)

הערות שוליים
------------

1. ↑  ציאניד ודובדבנים, "מדע בצלחת", נעמי זיו

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007283270305171
* GND: 4144489-9
* LCCN: sh85013226

 |
**יהודי עם אווז (ה)** (ברומנית: **Evreu cu gâscă**) הוא ציור שמן של ניקולאה גריגורסקו. אין על הציור תאריך, אך מקובל, על סמך בול ההכנסה שמצויר בו והצגת הציור בתערוכה בסלון הרשמי של פריז ב-1880, שצויר באותה שנה. נושא הציור ותוכנו מפורשים בדרך כלל כביקורת על מצב היהודים חסרי האזרחות ברומניה של התקופה ועל השחיתות השלטונית.

המעמד האזרחי-משפטי של יהודי רומניה העסיק רבים ברומניה ומחוץ לה במשך דורות, והיה נתון לשינויים. באוקטובר 1879 נענתה רומניה ללחצים ושינתה את סעיף 7 בחוקתה ולאחר השינוי הסעיף קבע: "השוני באמונות הדתיות ובהשקפות אינו מהווה ברומניה מכשול בהשגת הזכויות האזרחיות והפוליטיות ובשימוש בהן". לקבלת אזרחות התנאים הבאים:

* הגשת בקשה לשלטון ובה יפורטו ההון העצמי, משלח היד והרצון לדור ברומניה
* ותק של עשר שנות מגורים ברומניה והוכחה להיותו מועיל למדינה

הבקשות נזקקו לאישור בתי המחוקקים של רומניה, כל אחת בנפרד. תהליך ההתאזרחות של היהודים הפך למסלול ביזוי וסחיטת טובות הנאה עם מעט מאוד סיכויי הצלחה. על רקע זה צייר הצייר הרומני הנודע, ניקולאה גריגורסקו, ציור שמן של היהודי עם אווז. התמונה הוצגה ב-1880 בתערוכה בפריז והשם המקורי היה: Juif moldave allant demander la naturalisation à l'Assemblée roumaine ("יהודי ממולדובה בדרכו לפרלמנט הרומני, כדי לבקש התאזרחות"). זו לא הייתה פעם ראשונה שגריגורסקו צייר יהודים דתיים, אך הפעם, בנוסף לאווז, היהודי מחזיק בידו מכתב-בקשה מבויל בבול הכנסה, שניתן לקרוא את הכתוב עליו: המכתב מופנה לנשיא ולחברי בית המחוקקים. כלכלתם של יהודי מולדובה הייתה מבוססת במידה רבה על גידול אווזים ואכילת בשרם ושומנם. הציור הוא למעשה התייחסות אירונית של גריגורסקו לתהליך ההתאזרחות - בעיני הצייר, היהודי העני והתמים מבקש התאזרחות ומביא את האווז כדמי שלמונים לקידום התהליך. הציור זכה לתהודה גדולה, אך לא כל המביטים בו מתעמקים במכתב ובמשמעותו.

לאחר סגירת התערוכה של 1880 הציג גריגורסקו, ב-1887, את התמונה בתערוכת היחיד שפתח בפריז, בשדרת האיטלקים (אנ') ולאחר מכן הוצג בתערוכה ברומניה. בתערוכה ברומניה ביקר הרומני העשיר ביותר באותה תקופה, גאורגה קנטאקוזינו, שקנה את התמונה תמורת 8,000 מטבעות זהב, המחיר המוערך בתקופה המודרנית בכ-90,000 אירו. כעת התמונה היא בבעלות המוזיאון הלאומי לאמנות של רומניה (אנ').

ציור יהודים היה נושא חביב במיוחד על גריגרסקו והוא יצר תמונות נוספות המנציחות יהודים, כשהמודלים שלו היו יהודי חבל מולדובה ויהודי גליציה, אליה נסע שלוש פעמים.

קישורים חיצוניים
----------------

* תיאור הציור במוזיאון הלאומי לאומנות של רומניה, בבוקרשט (ברומנית)
* Povestea unui tablou filatelic: „Evreul cu gâsca" de Nicolae Grigorescu (ברומנית)

הערות שוליים
------------

1. ↑  בעברית ברירת המחדל היא אווז, בזכר, אך ברומנית ברירת המחדל היא אווזה, בנקבה - אין לראות בכך ידיעה ממשית על מין העוף.
2. ↑  אנדריי אוישטאנו, "מדוע יהודי רומניה הם אחרים" (ברומנית)
פרנץ דומאן ובלה הופשטטר, בית דירות של קרן הפנסיה של תשלובת הפלדה והמתכת מנפרד וייס ב-Margit körút 15-17.
**פרנץ דומאן** (בהונגרית: **Domány Ferenc**; ג'נג'ש, 30 באפריל 1899 – לונדון, ספטמבר? 1939) היה אדריכל יהודי-הונגרי.

ביוגרפיה
--------

פרנץ דומאן נולד במשפחה יהודית כבנם של איגנץ דומאן, סוחר בדים, ושל מאלווין טאוס. הוא למד באוניברסיטת בודפשט לטכנולוגיה וכלכלה אצל האדריכל דז'ה הילטל ולאחר מכן המשיך וסיים את לימודיו באוניברסיטה לטכנולוגיה בברלין. מ-1925 בנה כמה בתי מלון גדולים בברלין (Woga-Hotel 1927–1930 Autohotel 1929–1930), בניין משרדים ואולם ספורט, ועם עליית הנאצים לשלטון ב-1933 חזר הביתה לבודפשט עם רכוש כספי משמעותי. בשיתוף עם האדריכל בלה הופשטטר חברו, תוכננו על ידו בתי דירות מודרניים, למשל:

* הבניינים של אזור פארק סנט אישטוואן
* בניין ב- Pozsonyi út 38/42
* בנייני בתי קולנוע (אדי, הדנובה)

הוא עבר ללונדון ב-1939, שם זכה בפרס במכרז תכנון ארמון הדואר של לונדון וקיבל אישור עבודה. על פי דיווחים עכשוויים, בסתיו 1939, הוא הרעיל את עצמו על ידי תרופת לומינל בדירתו בלונדון ומת. משפחתו חולקת על כך, ביודעה שענייניו העסקיים התנהלו טוב והוא קיבל כל הזמן עבודות. הם האמינו שיכולה הייתה לקרות תאונה, כלומר נטל יותר כדורי שינה מהדרוש.

לקריאה נוספת
------------

* לקסיקון ביוגרפי הונגרי
* התאבד בלונדון פרנץ דומאן אדריכל הונגרי ידוע "המאה העשרים", ספטמבר 1939

קישורים חיצוניים
----------------

ויקישיתוף מדיה וקבצים בנושא **פרנץ דומאן** בוויקישיתוף
* תמונת חדר המדרגות בבנין בבולוואר מרגיט בבודפשט
* פרנץ דומאן באתר Allgemeines Künstlerlexikon - Internationale Künstlerdatenbank - Online
* פרנץ דומאן בפורום אדריכלים
* מאמר על פרנץ דומאן, 80 שנה למותו בפורום אדריכלים
* אתר מי תכנן? פרנץ דומאן
* Hofstätter & Domány באתר Architects
* בודפשט 100 אחד מבנייניו של פרנץ דומאן
* פרנץ דומאן ב-All Eyes on Budapest

הערות שוליים
------------

1. ↑  Születése bejegyezve a gyöngyösi állami születési akv. 217/1899. folyószáma alatt.

|  |  |
| --- | --- |
| בקרת זהויות עריכת הנתון בוויקינתונים | 
* GND: 1256738573
* ULAN: 500122561
* VIAF: 96585225
* WorldCat (עם VIAF): 96585225

 |
**בנט ס. סקוליק** (באנגלית: **Bennet S. Sacolick**) הוא קצין בדימוס בדרגת לוטננט גנרל ששירת כסגן ראש המרכז הלאומי ללוחמה בטרור וכמפקד כוח דלתא.

ביוגרפיה
--------

סקוליק התגייס לצבא ארצות הברית ב-1981 ושירת בגדוד השני של רגימנט הריינג'רס ה-75. ביוני 1982 סיים קורס קצינים ושירת בגדוד הראשון של רגימנט הצנחנים 509 באיטליה. הוא שוכנע להתנדב לכוחות המיוחדים והצטרף לקבוצת הכוחות המיוחדים השביעית, שירת בפלגת הכוחות המיוחדים המבצעית אלפא (A-TEAM) במשימות בפרו, קולומביה ובאל סלוודור. במהלך שירותו בגדוד השלישי של הקבוצה, שהוצב בפנמה, השתתף ב"מבצע מטרה צודקת". הוא שב לפורט בראג וגויס לכוח דלתא, עמו השתתף במלחמת המפרץ במשימות איתור משגרי טילי סקאד. ב-1993 נטל חלק במשימה בסומליה שהובילה לקרב מוגדישו, סקוליק אמור היה לשמש מפקד הכוח הקרקעי, אך ימים קודם לכן הוזעק לארצות הברית בעקבות מות אביו והחמיץ את הקרב בו ספג הכוח הרוגים ופצועים רבים. 

בזמן פיגועי 11 בספטמבר ב-2001 שימש קצין מבצעים בפיקוד המבצעים המיוחדים המשולבים ונשלח עם כוח דלתא לדרום אפגניסטן. במהלך 2002 התגלתה אצלו לימפומת הודג'קין והוא נאלץ לשוב לארצות הברית, שם עבר ניתוח ושהה קרוב לשנה בהתאוששות. הוא החל ללמוד במכללת המלחמה של הצבא, אך בעקבות מפרצת שפקדה את מפקד כוח דלתא הוזעק להחליפו. הוא תפס את הפיקוד בשלבי ההכנות לפלישה לעיראק באפריל 2003 ולחם עמו במהלך מלחמת עיראק עד יולי 2005. 

בשנים 2005–2008 שירת כעמית מטעם הצבא ב-CIA ושימש סגן ראש המרכז ללוחמה בטרור של הארגון. ביוני 2008 מונה לסגן מפקד המרכז ובית הספר ללוחמה מיוחדת על שם ג'ון פ. קנדי בפורט בראג ובאוגוסט 2010 מונה למפקד המרכז. באוגוסט 2012 מונה לראש אגף ניהול ופיתוח הכוח בפיקוד המבצעים המיוחדים, הראשון בתפקיד זה. באפריל 2014 מונה לסגן ראש המרכז הלאומי ללוחמה בטרור. ביולי 2016 פרש מהשירות הצבאי. 

לאחר פרישתו הקים חברת ייעוץ בשם "Cape Fear Global Consulting".

סקוליק בעל תואר ראשון בפסיכולוגיה מאוניברסיטת המדינה סן פרנסיקו (1978) ובעל תואר שני במינהל ציבורי מאוניברסיטת מרכז מישיגן (1996). כמו כן הוא בוגר תוכנית הלימודים של אגף המבצעים החשאיים ב-CIA. הוא יהודי ונשוי לג'ויס.

קישורים חיצוניים
----------------

ויקישיתוף מדיה וקבצים בנושא **בנט סקוליק** בוויקישיתוף
* ביוגרפיה באתר הקונגרס
* The man who commanded Delta Force, and a new breed of war, ‏fayobserver.com, ‏9 ביולי 2016
* Meet the General Shaking Up America’s Yemen, ISIS, and Hostage Rescue Plans, דיילי ביסט, 15 באפריל 2015

הערות שוליים
------------

1. ↑  PHOTOS: Aleph Institute Holds Conference For Chaplain and Lay Leader Training, ‏theyeshivaworld.com, ‏14 בפברואר 2014
**סטיגיומדוזה** (שם מדעי: ***Stygiomedusa***) היא מין של מדוזה שוכנת אוקיינוסים. היא קרובתה של האורליה הכחולה אך מצויה במעמקי הים והיא גדולה מהאורליה בהרבה. סוג מדוזה זו כוללת רק מין אחד - **Stygiomedusa gigantea**. היא חיה בכל האוקיינוסים אך נצפית רק לעיתים נדירות, בדרך כלל בעת מחקר בצוללות או כשהיא נפלטת לחוף. כמה צוללות צפו בה במעמקי האוקיינוס השקט לחופי ארצות הברית, לחופי יפן וגם במפרץ מקסיקו.

מדוזה זו היא אחת מהגדולות שבמדוזות ובחסרי החוליות האוקייניים ברחבי העולם. היא בעלת פעמון דמוי-מטריה בקוטר של קרוב למטר ובעלת 4 זרועות דמויות משוטים באורך שיכול להגיע ל-10 מטרים. דבר זה הופך אותה לאחת מהגדולות שבמדוזות ומהגדולה שבכל יצורי המעמקים. הזרועות שלה חסרות תאים צורבים כמו לשאר המדוזות וכנראה שהם משמשים לגריפה או ללכידת טרף קטן כמו חסילונים, קריל ודגיגים.

ישנן עדויות על קשר סימביוזי בין מדוזה זו לדג *Thalassobathia pelagica* ממשפחת הביתניים.

קישורים חיצוניים
----------------

ויקישיתוף מדיה וקבצים בנושא **סטיגיומדוזה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ITIS
* GBIF
 |
הונגריההונגריה
זהו שם הונגרי; שם המשפחה הוא בנה. 

**פרנץ בנה** (בהונגרית: **Bene Ferenc**; ‏17 בדצמבר 1944 – 27 בפברואר 2006) היה כדורגלן הונגרי, ששיחק בעמדת החלוץ. נחשב לאחד מגדולי חלוצי הונגריה בכל הזמנים.

ביוגרפיה
--------

בנה נולד בבלטונויאק שבהונגריה בשנת 1944. את רוב הקריירה שלו שיחק במועדון אויפשט ההונגרי, שכבש בו 303 שערי ליגה ב-417 הופעות.

את משחקו הראשון בנבחרת הונגריה ערך נגד יוגוסלביה בשנת 1962, ואת משחקו האחרון ערך נגד צ'כוסלובקיה בשנת 1979.

ביורו 1964 כבש את שער השוויון בחצי גמר נגד ספרד, אך הונגריה הפסידה בהארכה. במשחק על המקום השלישי כבש שער נוסף נגד דנמרק והונגריה סיימה במקום השלישי. בנה סיים בתור מלך השערים של הטורניר יחד עם חברו לנבחרת, דז'ה נובאק. שניהם כבשו 2 שערים.

באוקטובר 1964 זכה במדליית זהב אולימפית, וסיים בתור מלך השערים של הטורניר עם 12 שערים ב-5 משחקים בלבד. כבש במשחק הגמר נגד צ'כוסלובקיה.

שנתיים לאחר מכן שיחק במונדיאל 1966 שנערך באנגליה, והיה לכובש הפורה ביותר מבין שחקני נבחרתו. הוא כבש בכל שלושת המשחקים בשלב הבתים נגד הנבחרות ברזיל, פורטוגל ובולגריה. ברבע הגמר בנה כבש נגד ברית המועצות, אך הונגריה הפסידה 2–1 וסיימה את חלקה בטורניר. בסיום הטורניר זכה בנעל הארד.

בסך הכל ערך 76 הופעות עבור הנבחרת ההונגרית, בהן כבש 36 שערים.

בנה נפטר בבודפשט בירת הונגריה בשנת 2006. בנו של בנה, פרנץ בנה ג'וניור, הוא גם שחקן לשעבר ועובד כיום כמאמן.

מצבתו בבית הקברות בבודפשט

תארים
-----

אויפשט
* אליפות הונגריה (8): 1969, 1970, 1971, 1972, 1973, 1974, 1975, 1978
* הגביע ההונגרי (3): 1969, 1970, 1975

אישיים
* מלך השערים באליפות אירופה: 1964
* מלך השערים במשחקים האולימפיים: 1964
* מלך השערים בליגה ההונגרית (5): 1963, 1969, 1972, 1973, 1975
* מלך השערים בגביע ההונגרי: 1969

קישורים חיצוניים
----------------

ויקישיתוף מדיה וקבצים בנושא **פרנץ בנה** בוויקישיתוף

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל המאמן, באתר Transfermarkt
* פרנץ בנה, באתר "Find a Grave" (באנגלית)

הערות שוליים
------------

1. ↑  בהונגרית מופיע שם המשפחה לפני השם הפרטי

|  |  |
| --- | --- |
| בקרת זהויות עריכת הנתון בוויקינתונים | 
* ISNI: 0000 0000 7943 2279
* VIAF: 121406331
* WorldCat (עם VIAF): 121406331

 |
אנודת הקרבה על שלדת ספינה
**אנודת הַקְרָבָה**, או **מוט הקרבה**, היא סוג של אנודה מתכתית המשמשת להגנה על גופים מתכתיים מפני שיתוך, ומיועדת להתמוסס כדי להגן על מרכיבים מתכתיים אחרים.

בפשטות, זוהי פיסת מתכת הנוטה לשיתוך המחוברת במעגל חשמלי (על ידי מוצק מוליך, או דרך תמיסה מוליכה) לגוף עשוי ממתכת אחרת שעליו יש להגן. פיסת המתכת להקרבה עוברת שיתוך לפני המתכת המוגנת, ובדרך כלל תתמוסס לגמרי לפני שהמתכת המוגנת תחל לעבור שיתוך בעצמה.

באופן טכני, אנודת הקרבה היא מתכת העוברת חמצון ביתר קלות (בעלת פוטנציאל חיזור גבוה יותר) לעומת המתכת המוגנת. האנודה מוסרת אלקטרונים והם זורמים למתכת המוגנת, שנאלצת להפוך לקתודה, המרכיב קולט האלקטרונים. מכיוון ששיתוך הוא למעשה הסרת אלקטרונים מהמתכת, תתקבל הגנה משיתוך.

לדוגמה, אם נחבר אבץ וברזל, בנוכחות חמצן, הם יחלו לעבור שיתוך - יאבדו אלקטרונים (תוך יצירת תחמוצת - חלודה). אך עקב הריאקטיביות הנמוכה יותר של ברזל (פוטנציאל חיזור נמוך יותר), הוא יחליף את האלקטרונים שאבדו לו באלקטרונים מהאבץ; הברזל מוגן כל עוד האבץ לא עבר שיתוך מלא.

דוגמה אחת לשימוש הוא אנודה גלוונית המשמשת במערכות הגנה קתודית, שם המטרה היא למנוע את שיתוך המתכת (כמו שלדת ספינה, צינור נפט, או מכל חימום מים). לאנודה הגלוונית אלקטרושליליות נמוכה יותר מהמתכת המוגנת, ולכן מוסרת את האלקטרונים למתכת המוגנת, בהתאם לצורך. מתכות נפוצות לשימושים אלה הן אבץ, אלומיניום ומגנזיום.

דוגמה נוספת היא האנודה בתהליך ציפוי אלקטרוכימי, בו המתכת מהאנודה מחליפה את המתכת שנלקחת מתמיסת הציפוי, כאשר זו משוקעת על הקתודה.

קישורים חיצוניים
----------------

| מיזמי קרן ויקימדיה |
| --- |
| ויקימילון ערך מילוני בוויקימילון: **אנודה מקרבת** |
| ויקישיתוף תמונות ומדיה בוויקישיתוף: **אנודת הקרבה** |
איש צוות חיל האוויר האמריקאי בונה מחסה במהלך אימון שדאות ארקטי
**שדאות** היא צורת ההתמודדות של יחיד או קבוצה בטבע כאשר הם חסרים חפצים שימושים מחיי היומיום. בנוסף, משמש המושג שדאות ללימוד טכניקות שליטה בשטח. בצה"ל כוללת הטירונות הקרבית שבוע שדאות. מקור המושג במילה שדה.

מיומנות השדאות שימושית במצבים בהם קבוצה נמצאת לבד בטבע כשאיננה תלויה בדבר, ופועלת בשיתוף ליצירת תנאים מינימליים ובסיסיים לשהייה מצומצמת במרחב ובזמן. לעיתים חברי הקבוצה מגיעים לא מאורגנים ומצוידים לטבע אלא עם ציוד בסיסי בלבד (דוגמת גפרורים, שתייה, ביגוד ותיק גב) אך במקרים רבים הם מגיעים בציוד הישרדות ושדאות כגון אולר, אוהלים, חבלים, גזיה, ביגוד מתאים ואפילו כלי נשק (כגון רובה ציידים וסכין קומנדו). השדאות היא מיומנות שימושית מאוד בהקשר הצבאי, לא רק בהקניית יכולת הישרדות לחיילים בשטח, אלא גם בניווטים, בניצול השטח להסוואה צבאית ומנגד לגישוש ומעקב אחרי אנשים אחרים.

מצבים ופעילויות בהם השדאות היא שימושית ונפוצה במיוחד כוללים טיולים בטבע, טיולי ליקוט ובישולי שדה, מחנאות, ציד, אימוני ניווט, אימוני הישרדות, פעילות צבאית ועוד.

הפעלות ואימוני שדאות הן הפעלות העוסקות בפיתוח יכולת ההסתכלות בסביבה הקרובה, ערנות ושימת לב לפרטים, רכישת ידע ומיומנויות בתחומי ההתמצאות בשטח, יכולת תקשורת לא מילולית, הכרת תוואי הסביבה, כישורי הישרדות, בישול בתנאי שדה ושימוש בצמחים שונים.
הפעלות שדאות אופציונליות הן: טיולים, בישולי שדה וטיולי הישרדות. במהלך הפעלות שדאות נחשף החניך למכשולים ולאתגרים שמציב הטבע, דבר שגורם לפיתוח רצון ומוטיבציה בקרבו ללמידת המיומנויות השונות. הדלקת האש מעצים לחים, החייאת האש, אבטחת האש, בישול משמעותי בתנאי שטח וכל הנגזר ממנו, החל מבחירת סוג הכירה, וכלה בפיתוח ולקיחת אחריות דוגמת ניקוי הכלים (ללא שימוש במים), יוצרים סיטואציות בהן נקלע החניך למצבים בהם נכפה עליו לאלתר, ליזום, לקחת אחריות, לפתח חשיבה ולמידה חווייתית בהתנסות. הפקת וטיהור מים מהטבע, איסוף טל, עיקוב (פענוח עקבות), התמצאות בצמחי תועלת, איתות במורס ובסמפור, ידיעת הגשת עזרה ראשונה הן בעיקר טכניקות הישרדות, תקשורת והתמצאות המפתחות תחושת קרבה ושייכות לטבע ומדגישות את המעמד של האדם מול הטבע ושל האדם מול שאר בעלי החיים השוכנים בטבע. החניך מפנים כי האדם אינו מעל הטבע כי אם מרכיב במכלול העצום שלו בדומה לשאר בעלי החיים ובשונה מהם, שכן הם רבים ממנו מאוד.

חוויות ותובנות נוספות שיוצרת השדאות הן: פריקת מתחים, התמודדות עם מרחב כלשהו חדש והיכרות עמו, למידה קוגניטיבית, חוויית פשטות וקרבה, העמקת ההבנה של מעמד ויחסי אדם-טבע, למידה בהתנסות וכן חוויית גיבוש והתמודדות.

ראו גם
------

* ניווט
* אוהל
* יכולות הישרדות
* סא"ל גלעד פסטרנק, יכולות השדאות והשטח של לוחם החי"ר בשדה הקרב המודרני, מתוך אתר "מערכות", 23.08.2022
בנקס, 2005
**פול ג'וליאן בנקס** (באנגלית: **Paul Julian Banks**; נולד ב-3 במאי 1978) הוא זמר אנגלי-אמריקאי, סולן להקת אינטרפול. בנקס הוא גם אומן סולו שידוע תחת השם ג'וליאן פלנטי.

ביוגרפיה
--------

בנקס נולד בעיירה קלאקטון-און-סי שבמחוז אסקס, אנגליה. כשהיה בן שלוש, עזבה משפחתו את אנגליה ועברה לבלומפילד הילס, שבמישיגן, ולאחר מכן לספרד, שם למד בבית הספר האמריקאי של מדריד. לאחר מכן עזב אביו למקסיקו, שם גם למד בנקס בתיכון אמריקאי, בו השתתף בהפקות תיאטרון, וגילם את התפקיד הראשי במחזמר סאות' פאסיפיק.

לאחר התיכון, למד בנקס באוניברסיטת ניו יורק אנגלית וספרות השוואתית. לאחר סיום לימודיו עבד כעורך במגזינים *Gotham* ו- *Interview*. לאחר מכן עבד בהזנת נתונים ובבית קפה, כדי להקדיש יותר זמן למוזיקה.

בניגוד לצליל המלנכולי של אינטרפול, בנקס היה מעריץ של מוזיקת היפ-הופ מאז שהיה בכיתה ז'. הוא עבד בתור די.ג'יי היפ-הופ, תחת הכינוי DJ Fancypants.

אינטרפול
--------

בנקס הצטרף לאינטרפול בקיץ של שנת 1997, כשנתקל בדניאל קסלר, אותו פגש קודם לכן בתוכנית לימודים בפריז. תחילה כשהתבקש להצטרף לאינטרפול, בנקס סירב, אך לאחר שהקשיב לקלטת עם מוזיקה שלהם, החליט להצטרף.

הקול של בנקס, סגנון השירה שלו וכתיבת המילים מושווים באופן תדיר לאיאן קרטיס, סולן להקת ג'וי דיוויז'ן. בנקס לעומת זאת הצהיר, כי הוא אינו מנסה לחקות את האומנים הגדולים שהשפיעו עליו, כי הוא פשוט לא יוכל לעמוד בכך. ("לעולם לא אנסה לשיר כמו פרנק בלאק או קורט קוביין, כי אתה פשוט לא יכול לעשות את זה").

בשנים 2002–2010, הוציאו בנקס ואינטרפול ארבעה אלבומי אולפן.

פרויקט סולו
-----------

באוגוסט 2009, בנקס הוציא אלבום סולו תחת הכינוי ג'וליאן פלנטי. האלבום נקרא  *Julian Plenti Is... Skyscraper*. בנקס אמור להוציא בשנת 2012 אלבום נוסף שיקרא "like Julian Plenti".

דיסקוגרפיה
----------

**אינטרפול**

* 2002- *Turn On the Bright Lights*
* 2004- *Antics*
* 2007- *Our Love to Admire*
* 2010- *Interpol*

**סולו**

* 2009- *Julian Plenti Is... Skyscraper*
* 2012- *Banks*

ראו גם
------

* אינטרפול

קישורים חיצוניים
----------------

ויקישיתוף מדיה וקבצים בנושא **פול בנקס** בוויקישיתוף

* פול בנקס, במסד הנתונים הקולנועיים IMDb (באנגלית)
* פול בנקס, באתר AllMusic (באנגלית)
* פול בנקס, באתר MusicBrainz (באנגלית)
* פול בנקס, באתר Yandex.Music (ברוסית)
* פול בנקס, באתר Discogs (באנגלית)
* פול בנקס, באתר Songkick (באנגלית)
* פול בנקס, באתר Genius
* פול בנקס, באתר בילבורד (באנגלית)
* "שהמבקרים ישקו לי בתחת", ריאיון עם פול בנקס באתר וואלה!, 18 באוקטובר 2010

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16759616f (data)
* GND: 1034401106
* ISNI: 0000 0003 6492 0415
* LCCN: no2012145926
* MusicBrainz: 71db5060-324e-4cc5-8ca6-0070220ae000
* VIAF: 227488237
* WorldCat: lccn-no2012145926

 |
פירוש נוסף ערך זה עוסק בחילזון. אם התכוונתם לצמח פרה-היסטורי, ראו אנולריה (צמח).

**אנולריה נאה** (שם מדעי: ***Annularia pulchra***) הוא מין של חילזון יבשתי בסוג אנולריה ממשפחת העגלוליים (Pomatiidae) שנפוץ בג'מייקה ונודע בקונכייתו הנאה. פירוש השם המדעי הוא: "בעלת טבעת נאה" (Annulus = טבעת, pulchra = נאה, יפה).

קוטר הקונכייה נע בין 20 ל-30 מילימטר וצבעה קרם-בהיר הנוטה לצהוב. הקונכייה בעלת צריח בינוני ופיתולים עגולים ותפוחים, שלאורכם צלעות בולטות. הפתח מוקף על ידי חישוק טבעתי עבה דמוי פרח, הילה או שמלת מלמלה. את הפתח סותם גולל (operculum) קרני בעל צורה ספירלית.

בעבר שויך מין (וגם סוג) זה למשפחה Annulariidae, אך משפחה זו בוטלה והפכה לתת-המשפחה Annulariinae במשפחת העגלוליים Pomatiidae, שכוללת את הסוג עגלול (המיוצג בארץ ישראל על ידי המין עגלול המכסה).

קישורים חיצוניים
----------------

* Annularia pulchra בפליקר
* Annularia pulchra, באתר Discover Life

הערות שוליים
------------

1. 1 2  בעבר שויך למשפחה Annulariidae, אך משפחה זו בוטלה והפכה לתת-המשפחה Annulariinae במשפחת העגלוליים Pomatiidae.
**גוראמי נשקן** (שם מדעי: *Helostoma temminckii*) הוא מין של דג קטן החי במים מתוקים ברחבי דרום-מזרח אסיה ושייך לסדרת הדקראים ולמשפחה גוראמים נשקנים (Helostomatidae). מין זה הוא היחיד ממיני המשפחה והוא קרוב משפחתם של הגוראמיים המקושטים החיים באותם אזורים. דג זה חביב על מגדלי דגים והוא דג נוי מבוקש.

דג זה מגיע לאורך 30 ס"מ בשני הזוויגים ואין הבדלים משמעותיים בין השניים. הוא בעל גוף מעוגל עם קצוות סנפירי הגב, הבטן והזנב בצורת זיזים חדים לבנים. הראש קטן ובעל שפתיים עבות המשורבבות קדימה ומשוות לו מראה מנשק. מאחורי השפתיים ישנם שיניים קטנות. סנפירים החזה קטנים ובשרניים ולדג ישנו מבנה דמוי-ריאה העוזר לו לנשום אוויר מים בהם הוא חי. לגורמי צבע ירקרק עם פסים רוחביים בהירים וסנפירים חומים אך לדגים החיים בג'אווה ישנו גוף ורדרד לבן עם סנפירים לבנים.

הגוראמי הוא אוכל-כול הניזון בעזרת השפתיים הגדולות בעיקר מפלנקטון אותו הוא מסנן על ידי הכפלים של השפתיים. כמו כן הוא ניזון מחרקי מים, אצות וצמחייה מימית. הם יכולים לשרבב את השפתיים מבעד לאבנים ולגרד משם אצות.

הגורמים משריצים את ביציהם ליד צמחי מים בכפלים בצמח. כך הביצים הפגיעות לא מתפזרות. ואולם שני הזוויגים אינם דואגים לביציהם או לצעירים הבוקעים מהם.

קישורים חיצוניים
----------------

ויקישיתוף מדיה וקבצים בנושא **גוראמי נשקן** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* FB
* ADW
* ITIS
* NCBI
* GBIF
 |

הערות שוליים
------------

1. ↑  גוראמי נשקן באתר הרשימה האדומה של IUCN
**ז'יגמונד בירגר**  (בהונגרית: **Bürger Zsigmond**;‏ וינה, 8 בפברואר 1856 – בודפשט, 14 במאי 1908) היה מלחין, נגן צ'לו יהודי-הונגרי. הוא היה חבר בכמה רביעיות מיתרים, פרופסור למוזיקה, סולן הצ'לו של בית האופרה של בודפשט, האופרה של וינה ובית האופרה של מינכן. הופעותיו הבינלאומיות ברחבי אירופה נחלו הצלחות גדולות.

ביוגרפיה
--------

בירגר הופיע בפומבי כצ'לן בגיל שתים עשרה (1868). את שיעורי הצ'לו הראשונים שלו קיבל מ-J. Moser (נגן תזמורת בית המשפט של וינה). בהמשך למד אצל דויד פופר. במקביל למד תיאוריה וקומפוזיציה אצל הרמן גריידנר (אנ') ומגוסטב נוטבוהם (אנ'). הוא הופיע בשנת 1872, בקונצרט בבית הספר התיכון שלו. בשנה שלאחר מכן, ערך את הופעת הבכורה הרשמית שלו עם הקונצ'רטו לאקורדיון של ברנהרד מוליק (אנ'). ב-1873 הופיע ברגר לראשונה כסולן בקונצרט תזמורתי בווינר מוזיקוורין, ב-1874 ערך את סיבוב ההופעות הראשון שלו עם קרלוטה פאטי ותיאודור ריטר והעניק קונצרטים בלייפציג (גוואנדהאוס) ובברלין (עם סופי מנטר). הוא נתן הרבה מאוד קונצרטים. סייר ב: אוסטריה, הונגריה, גרמניה, צרפת, רוסיה, טורקיה, דנמרק ואנגליה ביחד עם אמנים מצוינים (הנריק וייניאבסקי, Patti, Alfred Grünfeld, Ernst Loewenbeg, Breitner, Marsik, Johannes Wolf). ב-1875 עבד כסולן בבאדן-באדן, ולאחר מכן חמש שנים באותו תפקיד בקפלת בית המשפט במינכן. אחר כך חתם על חוזה עם האופרה של וינה והאופרה של מינכן ב-1876 הקים רביעיית מיתרים עם הכנר הסרבי דראגומיר קרנצ'ביץ' (אנ'), וב-1894 הקים רביעיית מיתרים חדשה עם עם וילמוש גרינפלד כנר ומורה לכינור יהודי-הונגרי, קונצרטמייסטר של בית האופרה של בודפשט. לפני כן בשנת 1882 הוא הוחתם על ידי הנס ריכטר לתזמורת שלו בלונדון, אך עבר משם לפריז ב-1883 כדי לארגן שם קונצרטים של מוזיקה קאמרית עם ל. ברייטנר ומרסיק. בשנת 1887 נתן קונצרטים כחבר ב"Trio parisien" עם לויטה וג'וה וולף בדנמרק ובשוודיה. ומאותה השנה בירגר הפך לצ'לן סולו עד מותו היה צ'לן הסולו הראשון של בית האופרה של בודפשט. מ-1894 היה פרופסור בקונסרבטוריון הלאומי בהונגריה ופרופסור של איגוד המוזיקה.

קברו נמצא בבית הקברות היהודי ברחוב קוזמה בבודפשט.

פורסמו כמה מיצירותיו, וכן עיבודיו לצ'לו של יצירות פרנץ שוברט ורוברט שומאן. הוא כתב גם ספר בשם: זיכרונות מהקריירה האמנותית שלי (1895)

לקריאה נוספת
------------

* לקסיקון יהודי הונגרי. 1929. עורך פטר אויווארי. גישה מקוונת
* Bokor József (szerk.). Bürger, A Pallas nagy lexikona. Arcanum: FolioNET (1893–1897, 1998.). ISBN 963 85923 2 X (הלקסיקון הגדול של פאלאס)
* קברו בבית הקברות היהודי ברחוב קוזמה בבודפשט

קישורים חיצוניים
----------------

ויקישיתוף מדיה וקבצים בנושא **ז'יגמונד בירגר** בוויקישיתוף
* Zsigmond Bürger (1856-1908) - Find a Grave Memorial
* ז'יגמונד בירגר ב-Kislexikon

הערות שוליים
------------

1. ↑  Czech National Authority Database
2. ↑  Siegmund Bürger // Violoncellisten der Gegenwart in Wort und Bild. — Hamburg, 1903. — S. 35.

|  |  |
| --- | --- |
| בקרת זהויות עריכת הנתון בוויקינתונים | 
* GND: 117166987
* ISNI: 0000 0000 1384 8386
* NKC: mzk2015874907
* VIAF: 3241361
* WorldCat: viaf-3241361

 |
פירוש נוסף ערך זה עוסק בכינוי לצבע או לטווח צבעים. אם התכוונתם למשמעות אחרת, ראו גוון (פירושונים).
**גוון** (**גָּוֶן**) הוא צבע קבוע או טווח מצומצם של צבעים.

פירושים
-------

מרחב הצבע של מדד מונסל, בתצורה חרוטית. נהוג לסמן גוון באות H, שהיא האות הרישית של **H**ue (המילה גוון באנגלית).
בלשון המקובלת, גוון הוא כל צבע שאינו צבע יסוד וניתן לו שם מזהה פשוט, כגון בז', ארגמן ועוד. קיימים בשפה העברית שמות לגוונים רבים, חלקם בשימוש יומיומי וחלקם בשימוש מקצועי. כך למשל חברות המוכרות צבעים לקירות הבית יכולות להתהדר במאות גוונים, חלקם כמעט ולא ניתנים להבחנה בעין בלתי מזוינת. שמות הגוונים המקובלים ביותר נטולים בהשאלה מעצם המוכר לכל שצבעו דומה לגוון המתואר. למשל "אפרסק" או "צהוב ביצה". 

במרחב הצבע התלת־ממדי הקרוי מדד מונסל, **גוון** הוא אחד משלושת ממדים הפורשים את המרחב, לצד **בהירות** ו**רוויה**. גוון קובע את קרבת הצבע לצבעי היסוד (כך למשל ניתן להטות את הצבע מאדומים לכתומים ולצהובים); רוויה קובעת אם הצבע יהיה אפרורי ושקט או בולט וזוהר; ובהירות קובעת אם הגוון יהיה בהיר עד כדי לבן, או כהה עד כדי שחור. באמצעות שלושת ממדים אלו ניתן לבטא במדויק כמעט כל צבע הנראה על ידי העין האנושית.

מדידת גוונים בתעשייה
--------------------

ניתן למדוד גוון בדיוק רב באמצעות ספקטרופוטומטר, מכשיר מדידה הנמצא בשימוש יצרני צבעים וצבענים. כך חברות המייצרות חומרי צביעה שונים יכולות להבטיח כי הגוון באצווה מסוימת זהה לחלוטין לאצווה שתבוא אחריו. במקרים רבים משתמשים בתעשייה בפיגמנטים בודדים לשימוש בצבע, היות שהם נוטים לשמור על גוון אחיד יותר מתערובות של מספר פיגמנטים. במידה והצבע מכיל תערובת פיגמנטים המנסה לחקות במדויק את גוונו של פיגמנט מוכר, התקן קובע כי יש לציין לצד שם המוצר "(גוון)" על מנת למנוע בלבול.

הטיות השם בעברית
----------------

גוון היא מילה ותיקה בעברית. באופן טבעי, התפתחו ממנה מילים רבות והטיות שונות, שהשתלבו בשפה. מילות יחס כמו "כגון" ניצלו את הקשר התיאורי בין שם הגוון לעצם המחזיק בו; שמות תואר כמו "מגוון" או "רבגוני" ניצלו את ריבוי הגוונים הקיימים בספקטרום (שהוא למעשה אינסופי); "ססגוני" התבססה על השימוש בגוונים על מנת ליצור מצבי רוח שמחים וחגיגיים.

מדדים לביטוי גוון
-----------------

גוון הוא שם פרטני יותר מצבע, ונהוג להתייחס לנקודה (או לעיתים לאזור מצומצם) בתוך מרחב צבע כלשהו כאל גוון. במובן זה, ניתן לייצג גוונים במרחבי צבע שונים על ידי וקטור קואורדינטות במרחב. כך למשל במרחב הצבע {R,G,B} הפורש את הגוונים בצגי מחשב, ניתן לייצג גוון על ידי מדידת כמות האדום, הירוק והכחול בו. בתקן ה-RGB הקרוי SVGA ניתן לפרוש מיליוני גוונים שונים: (255,0,0) הוא אדום בוהק, ואילו (255,200,80) הוא צהוב בהיר. קיימים עוד מרחבי צבע רבים, בהם ניתן לייצג גוונים בווקטורים בעלי 4 נקודות, חמש נקודות ועוד, ולפרוש עשרות מיליוני גוונים שונים.

ראו גם
------

* פיגמנטי צביעה
* צבע (חומר)
* צבע

קישורים חיצוניים
----------------

| מיזמי קרן ויקימדיה |
| --- |
| ויקיציטוט ציטוטים בוויקיציטוט: **גוון** |
| ויקישיתוף תמונות ומדיה בוויקישיתוף: **גוון** |

|  |  |
| --- | --- |
| בקרת זהויות עריכת הנתון בוויקינתונים | 
* GND: 4631015-0

 |
**ריצ'רד טימותי "טים" קרינג** (באנגלית: **Richard Timothy "Tim" Kring**; נולד ב-9 ביולי 1957) הוא תסריטאי ומפיק טלוויזיה וקולנוע אמריקאי. ידוע בעיקר בשל הסדרות "ג'ורדן" ו"גיבורים" אותן יצר.

ביוגרפיה
--------

קרינג נולד במחוז אל דוראדו שבקליפורניה. הוא למד בבית הספר לאמנויות הקולנוע (USC) שבאוניברסיטת דרום קליפורניה.

את הקריירה שלו החל בשנת 1985 כתסריטאי בסדרות טלוויזיה, אשר ביניהן: "Misfits of Science" ו"אביר על גלגלים". בשנת 1987 כתב ביחד עם ג'ף לואב את התסריט לסרט "זאב צעיר 2". בשנת 1994 כתב את התסריט לסרט הטלוויזיה "ללא הסכמה", ששודר ב-ABC וכיכבו בו ג'ני גארת' וג'וני גאלקי. בשנת 1996 החל לעסוק גם בהפקה, עם סדרת הטלוויזיה "שיקגו הופ" (בה הפיק 3 פרקים), ולאחר מכן שימש כמפיק בפועל של הסדרה "פרובידנס", ל-45 פרקים. קרינג יצר שלוש סדרות. הראשונה היא "Strange World", אותה יצר בשיתוף עם הווארד גורדון. השנייה היא "ג'ורדן", והשלישית, והמצליחה ביותר שלו, שנכון ל-2009 משדרת את העונה הרביעית שלה, היא "גיבורים", העוסקת בסיפוריהם של אנשים רגילים אשר מגלים כי בבעלותם כוחות על-־טבעיים ובאופן שבו יכולות אלו משפיעות על חייהם.

קרינג היה מועמד פעמיים לפרס אמי תחת הקטגוריה "סדרת הדרמה היוצאת מן הכלל". הפעם הראשונה הייתה בשנת 1997, על עבודתו בסדרה "שיקגו הופ", והפעם השנייה הייתה בשנת 2007, על עבודתו בעונה השנייה של "גיבורים". בשנת 2008 זכה בפרס באפט"א לטלוויזיה על העונה השנייה של "גיבורים". בשנת 2015 עלתה לשידור הסדרה "דיג" שכתב והפיק ביחד עם הישראלי גידי רף, וגם המיני-סדרה שיצר עבור רשת NBC "גיבורים: התחייה", המהווה סדרת המשך ל"גיבורים". 

בשנת 2018 נמנה מבין מפיקי הסרט "*In the Cloud*" בהשתתפותם של ג'סטין צ'טווין וגבריאל ביירן.

קישורים חיצוניים
----------------

ויקישיתוף מדיה וקבצים בנושא **טים קרינג** בוויקישיתוף
* טים קרינג, במסד הנתונים הקולנועיים IMDb (באנגלית)
* ראיון עם יוצר סדרת "גיבורים", טים קרינג, The TV Addict, ‏12.10.2006 (באנגלית)
* הדס בשן, אנטי גיבור, פנאי פלוס, 23.12.2009

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007410246605171
* BIBSYS: 8044499
* BNE: XX4724739
* BnF: cb141115837 (data)
* CANTIC: a11175254
* GND: 14019567X
* ISNI: 0000 0001 1598 1305
* LCCN: no2007075920
* NDL: 01128231
* NTA: 305144820
* SNAC: w6sb7bjc
* SUDOC: 152277919
* VIAF: 14552176
* WorldCat: lccn-no2007075920

 |
**גוון רוזמרי ג'ורגנסן** (באנגלית: **Gwen Rosemary Jorgensen**; נולדה ב-25 באפריל 1986) היא טריאתלטית אמריקאית זוכת מדליית זהב באולימפיאדת ריו דה ז'ניירו (2016) ואלופת העולם בשנים 2014 ו-2015.

ביוגרפיה
--------

ג'ורגנסן נולדה וגדלה בווקשה שבויסקונסין, בתם של ננסי וג'ואל. היא סיימה תואר שני בחשבונאות באוניברסיטת ויסקונסין–מדיסון והוסמכה כרואת חשבון. לאחר לימודיה עבדה בחברת ארנסט אנד יאנג במילווקי. 

מנעוריה הייתה אתלטית ושחיינית מצטיינת. בתקופת לימודיה באוניברסיטה הייתה חברה במשך שלוש שנים בנבחרת השחייה ולאחר מכן עברה להתחרות באופן מלא בריצות ארוכות. היא השתתפה שלוש פעמים באליפות NCAA באתלטיקה ופעמיים באליפות NCAA בריצות שדה. ב-2009 זכתה באליפות ליגת הביג 10 בריצת 3000 מטר ובריצת 5000 מטר. 

ב-2010 במהלך שנתה האחרונה באוניברסיטה שוכנעה על ידי נציגי נבחרת ארצות הברית בטריאתלון לעבור להתחרות בענף זה. באליפות הפדרציה הבינלאומית לספורט אוניברסיטאי (FISU) בטריאתלון שהתקיימה בולנסיה שבספרד סיימה שנייה ובתום השנה נבחרה לטריאתלטית האמריקאית המצטיינת בשנתה הראשונה. במהלך 2012 הייתה חברה בסגל ארצות הברית לאולימפיאדת לונדון וסיימה במקום ה-38. בשנים 2013, 2014 ו-2015 זכתה באליפות ארצות הברית בטריאתלון ובשנים 2014 ו-2015 זכתה באליפות העולםתוך ניצחון על שרה טרו ואנדראה יואיט שזכו בשנתיים אלו במקומות שני ושלישי. באולימפיאדת ריו דה ז'ניירו (2016) זכתה במדליית זהב. 

ג'ורגנסון היא טריאתלטית מאוזנת: שוחה היטב ורוכבת מצוין, על אף ניסיונה היחסית מצומצם בענף זה. מה שהפך אותה לספורטאית הבולטת והמצליחה ביותר בעולם בשנים האחרונות היא יכולת הריצה והסיומת החזקים ובעיקר "התנועה" שלה, יכולת הבריחה שמשאירה את יריבותיה ללא יכולת תגובה כלשהי על מסלול הריצה במהלך תחרות הטריאתלון. 

ג'ורגנסן נישאה לפטריק למיו ב-2014. היא הודיעה בתום המשחקים האולימפיים בריו, על כוונתה להתחרות במרתון ניו יורק במהלך חודש נובמבר 2016 וכן על תוכניותיה להתמקד בהקמת משפחה ולאחר מכן בהכנות למשחקים האולימפיים של טוקיו 2020 במרתון. במרתון סיימה במקום ה-14 בתוצאה של 2:41:01 שעות.. בינואר 2017 הודיעה כי היא בהריון ובנה הבכור נולד באוגוסט אותה שנה.

קישורים חיצוניים
----------------

ויקישיתוף מדיה וקבצים בנושא **גוון ג'ורגנסן** בוויקישיתוףכתבה בעברית באתר RUNPANEL: גוון יורגנסון "הסינדרלה מהטריאתלון" שעברה למרתון.

* 

* אתר האינטרנט הרשמי של גוון ג'ורגנסן
* גוון ג'ורגנסן, ברשת החברתית טוויטר

* גוון ג'ורגנסן, באתר olympedia.org

* גוון ג'ורגנסן, באתר התאחדות האתלטיקה הבין-לאומית

* גוון ג'ורנסן באתר נבחרת ארצות הברית בטריאתלון

הערות שוליים
------------

1. ↑  Olympic Triathlon Champ Gwen Jorgensen 14th at NYC Marathon, ‏running.competitor.com, ‏6 בנובמבר 2016

|  |  |
| --- | --- |
| בקרת זהויות עריכת הנתון בוויקינתונים | 
* GND: 1211022080
* World Athletics: 245384
* LCCN: no2020017209
* VIAF: 2396158127382115150007
* WorldCat (עם VIAF): 2396158127382115150007

 |
**קרב קאחול** (קאגול בתעתיק רוסי) היה קרב שהתרחש ב-1 באוגוסט 1770 (21 ביולי 1770 לפי הלוח היוליאני) במסגרת המלחמה העות'מאנית-רוסית, בין הכוחות של האימפריה הרוסית לבין כוח של האימפריה העות'מאנית וחאנות קרים. הקרב הסתיים בניצחון רוסי למרות נחיתות מספרית משמעותית, וכתוצאה מניצחונם, הרוסים כבשו מספר מבצרים באזור. 

המפקד הרוסי פיוטר רומיאנצב ידע על העדיפות המספרית המשמעותית של הטורקים. לכן הוא החליט לנצל את תנאי השטח ולאלץ את הטורקים לנהל את הקרב בשטח בין שתי גבעות, כך שרצועת הקרב לא תהיה יותר מ-1.5 ק"מ. בתנאים אלה הטורקים התקשו לנצל את מלואו הכוח. הוא גם החליט להתחיל את הקרב ולא לתת לטורקים זמן להתארגנות מיוחדת לתנאי הקרקע במקום. את הכוח העיקרי הוא מיקם במרכז ובצד הימני של חזית הקרב. הקרב התחיל ב-5 בבוקר. כאשר הטורקים ראו כוח רוסי מתקרב הם החלו בירי תותחים ובהתקפת נגד של הפרשים. הרוסים עמדו במתקפה של הפרשים והחלו להתקרב למחנה הטורקי. ברגע המכריע רומיאנצב בעצמו ניהל התארגנות נגד המתקפות של הטורקים. הוא לקח את כוח עתודה שהיה ברשותו והם החלו בפריצה בתוך המחנה. הפריצה הצליחה והניצחון היה מוחץ.

קישורים חיצוניים
----------------

ויקישיתוף מדיה וקבצים בנושא **קרב קאחול** בוויקישיתוף
* תיאור הקרב (ברוסית)
עמוד השער של התרגום הספרדי ל"טיראנט לו בלאנש" משנת 1511
**ז'ואנוט מרטורל** (קטלאנית: **Joanot Martorell**‏; בין 1405 ו־1415 – 1465 או 1468), אביר וסופר ולנסי. ידוע בעיקר כמחבר היצירה "טיראנט לו בלאנש" (*Tirant lo Blanc*), אחד הרומנים האירופיים הראשונים ואחת היצירות החשובות בלשון הקטלאנית־ולנסית.

ביוגרפיה
--------

מרטורל נולד במשפחת אצולה מהעיר גנדיה (Gandia) בממלכת ולנסיה, לפי מקורות שונים בין 1405 ו־1410, ב־1413 או ב־1415. נזכר בספר דברי הימים של הכנסייה משנת 1433 – שפירושו כי כנראה מונה באותה שנה לאביר. נשמרה חליפת מכתבים בינו לבין בן דודו ז'ואן דה מונפאלאו, בהם התווכחו על ההבטחה שלא קיים להינשא לאחותו של מרטורל; כבר במכתבים האלה הציג כישרון כתיבה. כעבור שמונה חודשים של ויכוח הזמין מרטורל את מונפלאו לדו-קרב. בוויכוח התערבה המלכה מריה, אמו של אלפונסו הראשון, מלך אראגון והנרי השישי, מלך אנגליה והסכסוך יושב בכך שמונפלאו שילם לאישה פיצוי. במהלך הסכסוך שהה מרטורל כשנה באנגליה וטייל ברחבי אירופה, פגש אבירים רבים מארצות שונות ושמע מהם סיפורי הרפתקאות. בשנים שלאחר מכן שירת כאביר אצל מספר אצילים קטלאנים. ב־1444 מכר כמה קרקעות, אך העסקה הסתבכה ובעקבותיה נאסר אחיו של מרטורל ואילו הוא עצמו יצא לגלות.

בשנת 1460 החל לערוך את יצירתו הגדולה "טיראנט הלבן", שבהכנות לכתיבתה החל כנראה כבר כאשר חי באנגליה. הוא מת בגנדיה בשנת 1465 או 1468 לפני שהספיק להשלים אותה. את עריכת היצירה סיים ידידו האביר מרטי ז'ואן דה גלבה (Martí Joan de Galba), אבל גם הוא מת לפני שהיא יצאה לאור בעיר ולנסיה בשנת 1490. הרומן מספר על מסעותיו של אביר ברטוני באנגליה, צפון אפריקה, רודוס וקושטא. היא מתארת בצורה מפורטת ואמינה ורֵאָליסטית יחסית לסוגה את חיי ימי הביניים המאוחרים ודנה בנושאים של מלחמה, גבורה ואהבה. "טירנט הלבן" היא אחת היצירות הבולטות בסוגת עלילות האבירים שהיו נפוצות באותה תקופה במערב אירופה. בדון קיחוטה מאת מיגל דה סרוונטס "טירנט הלבן" מוזכר כאחד הספרים שידידיו של קיחוטה שורפים, כדי להציל אותו משיגעונו והכומר אומר עליו שהוא הטוב ביותר בסגנונו, כי גיבוריו מתוארים כאנשים אמתיים שלא כמו בעלילות האבירים האחרות. הספר תורגם לשפות רבות ועובד לקולנוע.

קישורים חיצוניים
----------------

ויקישיתוף מדיה וקבצים בנושא **ז'ואנוט מרטורל** בוויקישיתוף
* אודות ז'ואנוט מרטורל באתר אגודת הסופרים בלשון הקטלאנית (באנגלית) (בקטלאנית) (בספרדית)
* Joanot Martorell, באתר האנציקלופדיה הקטאלנית הגדולה (בקטאלנית)
* Tirant lo Blanc – edició online(הקישור אינו פעיל) – מהדורה מקוונת של "טירנט הלבן" עם ביוגרפיה של המחבר
* ז'ואנוט מרטורל, באתר "Find a Grave" (באנגלית)
* כתבי ז'ואנוט מרטורל בפרויקט גוטנברג (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007271065505171
* BIBSYS: 90131556
* BNE: XX1108162
* BnF: cb11994360c (data)
* CANTIC: a10435621
* CiNii: DA01980163
* GND: 118782371
* ICCU: CFIV050172
* ISNI: 0000 0001 2277 6721
* LCCN: n79069924
* LNB: 000042554
* MusicBrainz: 5a72136e-60b9-4536-8abd-063a26618696
* NDL: 01104737
* NKC: jx20120518005
* NLA: 35788097
* NLG: 169437
* NTA: 069825467
* RERO: 02-A000111157
* SUDOC: 027300862
* Trove: 1088213
* VcBA: 495/134284
* VIAF: 27074442
* WorldCat: lccn-n79069924

 |
**דניאל ז'ובים** (פורטוגזית: Daniel Jobim; נולד ב-23 בפברואר 1973) הוא פסנתרן, זמר ומלחין ברזילאי.

קריירה
------

ז'ובים, יליד ריו דה ז'ניירו, הוא בנו של הגיטריסט פאולו ז'ובים ונכדו של טום ז'ובים. הקליט והופיע לצד אמנים כגון דוריבאל קאימי, ז 'ואו ג'ילברטו, קייטנו ולוסו, אנטוניו קרלוס ז'ובים, דונלד פייגן ,שיקו בוארקי, גל קוסטה, מריה בתניה, ליסה אונו, ג'ון פיצרלי, שון לנון, מייקל סמבלו, רוברטו קרלוס, ז'ילברטו ז'יל, מילטון נאסימנטו, סטיבי וונדר סטינג, ועוד. הוא עבד לצד אביו ב רביעת ז'ובים מורלמבאום, יחד עם ג'אק מורלמבאום (צ'לו), פאולה מורלמבאום (שירה). הרפרטואר מבוסס על עבודתו של סבא, עם עיבודים נאמן למקור, בשמירת על הסגנון שלו. הוא הופיע בברזיל, ארצות הברית ואירופה. ב-1995 זוכה בפרס גראמי, כמפיק של האלבום "אנטוניו ברזילירו", מאת אנטוניו קרלוס ז'ובים בקטגוריה הטוב ביותר בביצוע לטין ג'אז.

פסקול של טלנובלות
-----------------

* 2005: "Bonita Demais", Belissima (ברשת גלובו)
* 2006: "Wave" עם מריה לואיזה ז'ובים, דפים של החיים (ברשת גלובו)
* 2011: "הנערה מאיפנימה" עם שושה, נשיקה (ברשת גלובו)

קישורים חיצוניים
----------------

ויקישיתוף מדיה וקבצים בנושא **דניאל ז'ובים** בוויקישיתוף

* דניאל ז'ובים, במסד הנתונים הקולנועיים IMDb (באנגלית)
* דניאל ז'ובים, באתר MusicBrainz (באנגלית)
* דניאל ז'ובים, באתר Discogs (באנגלית)
* דניאל ז'ובים, באתר Songkick (באנגלית)
* דניאל יובים, נכדו של טום - ראיון
* נטו הריבון/ המדינה שלי(הקישור אינו פעיל) - ראיון

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz: ef2473f3-639f-4eb6-8562-744dc34ee01e

 |
**תורוואלד נילסן** (בנורווגית: **Thorvald Nilsen**;‏ 6 באוגוסט 1881 – 19 באפריל 1940) היה קצין-צי וחוקר קטבים נורווגי. הוא נולד בקריסטיאנסנד. כיהן כרב החובל של האונייה "פראם" במשלחת הקוטב הדרומי של רואלד אמונדסן בשנים 1912-1910. אמונדסן הזמין אותו במברק למשלחתו אחרי שקצין-צי אחר, שהיה אמור להצטרף אליה, נספה בפגיעת ברק. נילסן, שניסה קודם להתקבל למשלחת ללא הצלחה, השיב בחיוב למברק וצורף למשלחת כמשנה לאמונדסן. במהלך תקופה זו שימשה האונייה גם לתצפיות אוקיינוגרפיות ומדידות בדרום האוקיינוס האטלנטי.

בשנת 1913 עוטר בתואר אביר מדרגה ראשונה של מסדר אולאף הקדוש. הוא שירת כקצין צי בנורווגיה במשך מלחמת העולם הראשונה ואחריה השתקע בבואנוס איירס, שם הלך לעולמו בשנת 1940.

קישורים חיצוניים
----------------

ויקישיתוף מדיה וקבצים בנושא **תורוואלד נילסן** בוויקישיתוף

הערות שוליים
------------

1. ↑  Roland Huntford, "The Last Place on Earth", Pan Books, 1985, isbn 330288164
pp. 205--6
2. ↑  Huntford, p. 287

|  |  |
| --- | --- |
| בקרת זהויות עריכת הנתון בוויקינתונים | 
* BIBSYS: 11064304
* VIAF: 228564532
* WorldCat: viaf-228564532

 |
**שוק עבדים עם ראשו הנעלם של וולטר** הוא ציור שמן על בד של הצייר הסוריאליסטי הספרדי סלבדור דאלי. היצירה צוירה בשנת 1940 בצבעי שמן על בד. היצירה מוצגת במוזיאון סלבדור דאלי בסיינט פיטרסברג שבמדינת פלורידה שבארצות הברית.

היצירה מתארת שוק עבדים, במרכז היצירה, כאשר בקדמת היצירה, אישה עירומה למחצה, ככל הנראה דמותה של גאלה, אשתו של דאלי, הנשענת על שולחן שעליו מפת קטיפה אדומה, וצופה בעבדים בשוק.

דמויות העבדים בשוק יוצרות אשליה אופטית, כאשר ברווחים ביניהם ניתן לראות את ראשו של וולטר (שניים מדמויות הסוחרים ההולנדים נראים כעיניו ופיו, והקשת שמעליהם, כמצחו), הניצב לכאורה על מעמד הנמצא על מפת הקטיפה. אשליה אופטית זו נוצרת על ידי השלמת מידע אוטומטית של המוח, ההופך את הרווחים שבין הדמויות בתמונה לאובייקט אשר אינו מצויר בה בפועל. אשליה נוספת המופיעה בתמונה נוצרת באמצעות הפירות בסלסלת הפירות שעל השולחן - פירות אלה נראים כחלקים מגופם של הסוחרים העומדים במרכז התמונה.

בשמאל התמונה ניתן לראות נוף הררי האופייני לקטלוניה.

דאלי התייחס ליצירה זו וציין כי מטרתה "להציג את הלא-נורמלי כנורמלי ואת הנורמלי כלא-נורמלי".

קישורים חיצוניים
----------------

* תיאור היצירה
"**לזכר הרצל**" הוא תבליט, שנוצר על ידי בוריס שץ ומציג את דמותו של בנימין זאב הרצל.

תיאור
-----

הלוח "לזכר הרצל" הוא אחד משני דיוקנאות של הרצל שיצר שץ. הראשון מביניהם, נוצר בין השנים 1905-1903 בווינה ונוצק בחומר. דיוקן שני זה נוצר בין השנים 1925-1905, כנראה בבצלאל, בית מדרש לאמנות ולמלאכות-אמנות בירושלים. בשנת 1925 הופיע תצלום הלוח במונוגרפיה של שץ בהוצאת "בני בצלאל". בשנת 1927 העניק שץ עותק של התבליט לבית הנכות בצלאל.

כמו "תבליט לזכר יוסף טרומפלדור", גם דיוקן זה נתון במסגרת דקורטיבית ובה שני עמודים, כמעין מצבה. שם התבליט, "לזכר הרצל", חקוק בחלקה העליון והתחתון של המסגרת. במרכז הלוח מופיעה דמותו של הרצל, המתוארת בפרופיל. מתחתיה מופיעה הכתובת "אם תרצו אין זו אגדה", הלקוחה מספרו של הרצל "אלטנוילנד". מצדו הימני של הרצל מופיע תיאור של משה, אוחז מקל הליכה ומשקיף על הארץ המובטחת. תיאור זה מתבסס על פסלו המוקדם "משה על הר נבו" (1890 בקירוב). חיבור זה, המשווה בין הרצל ומשה מופיע גם ביצירות אחרות שנוצרו ב"בצלאל", כגון "שטיח הר סיני, אשל אברהם וארז הרצל". מימין מופיע ציטוט נוסף של מתוך "אלטנוילנד", כשבראשו תיאור של המנורה: "אאמינה כי עוד יקום דור יהודים מופלאים, המכבים עוד יקומו שנית ועִם עוד נחשל הדור הזה בוא יבוא אחריו הדור הנעלה עליו הרם המעולה, יהודים הרוצים בגאולה ואשר יגאלו".

עיצובו של שץ מופיע במספר דגמים. בין השאר הוא מופיע בריקוע נחושת גדול הנמצא באוסף הכנסת.

הערות שוליים
------------

1. ↑  ראו: בבית הנכאת הלאומי "בצלאל", דואר היום, 1 ביולי 1927